Mikkel Bjørn (DF), 2025-04-29:
Dansk Folkeparti tager positivt imod dette beslutningsforslag om at udvide tildækningsforbuddet til også at gælde på landets uddannelsesinstitutioner.
Det er et initiativ, vi bakker varmt op om.
Men det er også vigtigt at holde fast i historien om, hvem det var, der reelt banede vejen for den her meget nødvendige kamp.
For Dansk Folkeparti har i årevis insisteret på, at vi skal værne om dansk kultur, danske værdier og ikke mindst vores frihed i forbindelse med den kvindeundertrykkelse, som burka og niqab repræsenterer.
Det var Dansk Folkeparti, der i tide advarede imod, at vi ikke alene skulle sikre det offentlige rum, men også vores uddannelsessteder mod denne fremmede kultur, som ikke hører hjemme i Danmark.
Burka og niqab er ikke blot klædedragter, de er symboler på systematisk kvindeundertrykkelse.
De er et fængsel syet i stof, de er redskaber for æreskultur, der kvaser piger og kvinders frihed og drømme.
Det er uacceptabelt, at unge kvinder på danske gymnasier, erhvervsskoler og universiteter skal gå rundt skjult bag et slør og masker, som var de spøgelser i vores åbne, fri og sekulære samfund.
Det burde være en selvfølge, at dansk uddannelse betyder åbne ansigter, åbne sind og åben dialog, ikke kvælende slør og tvungen anonymitet.
Derfor siger Dansk Folkeparti klart, at vi bakker op, men vi glemmer heller ikke, at det var Dansk Folkeparti, der satte kampen i gang.
Vi glemmer ikke, hvem der dengang mødte latterliggørelse, modstand og beskyldninger om intolerance, ja, sågar nazisme af en tidligere udenrigsminister, da vi for år tilbage advarede om præcis denne udvikling.
Nu er sandheden endelig ved at gå op for flere; æreskulturen er ikke en perifer støj, men et problem, der forpester liv, drømme og fremtidshåb for alt for mange unge kvinder i Danmark.
Dansk Folkeparti vil fortsat være vagthunden, der insisterer på, at dansk kultur og frihed vægter højere end multikulturelle illusioner.
Lad dette være en markering af, at kvindeundertrykkelse, æreskultur og social kontrol intet har at gøre på danske skoler og universiteter – ikke i klasselokalerne, ikke i frikvarteret, ikke nogen steder overhovedet.
Vi bakker op om beslutningsforslaget, og vi gør det i bevidstheden om, at kampen for frihed, ligestilling og dansk kultur kun bliver vundet, hvis vi står fast og kalder tingene ved deres rette navn.
Lad mig afslutningsvis – og det havde jeg egentlig ikke tænkt mig at gøre det, men gør det alligevel efter at have hørt Enhedslisten på talerstolen – sige, at jeg ærlig talt som tidligere folkeskolelærer er dybt rystet over den ligegyldighed, som Enhedslisten udviser ved at stå her på talerstolen og påstå, at små piger helt ned i de små klasser selv skulle kunne tage en frivillig beslutning om på daglig basis at vandre rundt med en sort sæk over hovedet i sommervarmen.
Omvandrende torturredskaber påduttet små piger helt ned i de små klasser!
Jeg synes, det er skræmmende, jeg synes, det er rystende, og jeg synes, det – for at være ærlig – er skingrende vanvittigt, at partier, der er repræsenteret her på Christiansborg, står her på talerstolen og står på mål for så fuldstændig absurde synspunkter.
Det synes jeg det er.
Det synes jeg er uhyggeligt ud over alle grænser.